বিহারে আরজেডি-কংগ্রেসের বিরুদ্ধে বিস্ফোরক অভিযোগ মোদি

নয়াদিল্লি: ফের রাজনৈতিক উত্তাপ চড়ল বিহারে (Bihar)। প্রধানমন্ত্রী নরেন্দ্র মোদি (Narendra Modi) অভিযোগ করলেন, আরজেডি ও কংগ্রেসের সভামঞ্চ থেকে তাঁর ব্যক্তিগত জীবনে আঘাত করা হয়েছে। এমনকি তাঁর প্রয়াত মাকে নিয়েও অশালীন মন্তব্য করা হয়েছে বলে দাবি করেছেন তিনি।

বিহারে নির্বাচনী জনসভায় বক্তব্য রাখতে গিয়ে মোদি ক্ষোভ উগরে দিয়ে বলেন, “রাজনীতি করুন, আমাকে আক্রমণ করুন। কিন্তু মাকে নিয়ে এই নোংরা রাজনীতি গ্রহণযোগ্য নয়।” তাঁর দাবি, বিরোধীরা ভোটের লড়াইতে কোনও যুক্তি না পেয়ে ব্যক্তিগত আক্রমণের পথে নেমেছে।

আরও পড়ুন: বোকা বানাতে পারলেই সাফল্য! বিতর্কিত মন্তব্য কেন্দ্রীয় মন্ত্রীর

প্রধানমন্ত্রীর এই মন্তব্য ঘিরে ইতিমধ্যেই রাজনৈতিক মহলে চাঞ্চল্য। বিজেপি শিবিরে ক্ষোভ উস্কে উঠেছে। নেতারা বলছেন, এই ঘটনায় বিরোধীদের প্রকৃত চরিত্র সামনে এসেছে।

অন্যদিকে, আরজেডি ও কংগ্রেস শিবির থেকে অভিযোগ খণ্ডন করা হয়েছে। তাঁদের বক্তব্য, বিজেপি জনসমর্থন টানতে ইচ্ছাকৃতভাবে রাজনৈতিক আবেগকে কাজে লাগাচ্ছে।

প্রসঙ্গত, নির্বাচন ঘনিয়ে আসতেই বিহারের রাজনৈতিক ময়দান উত্তপ্ত হয়ে উঠছে। ব্যক্তিগত আক্রমণের অভিযোগে ভোটের প্রচারে নতুন মাত্রা যোগ হল। পর্যবেক্ষকদের মতে, মোদির এই অভিযোগ আগামী দিনে ভোট প্রচারের অন্যতম বিতর্কিত ইস্যু হয়ে উঠতে পারে।